# Frederick Stark Pearson

Frederick Stark Pearson (Lowell, Massachusetts, 3 de juliol de 1861 – RMS Lusitania, 7 de maig de 1915).
L'any 1883 obté la llicenciatura en Arts Mecàniques i s'incorpora immediatament com a docent en la mateixa universitat on havia cursat els estudis, el Tufts College del Massachusetts Institute of Technology.
L'any 1886 finalitza la seva etapa acadèmica i comença a treballar pel govern dels EUA investigant explotacions mineres al seu país i al Brasil, on en descobrirà el seu potencial econòmic i energètic.
Com a resultat de la seva formació com a enginyer, del seu caràcter emprenedor i d'uns grans dots financers i empresarials, l'any 1887 crea la seva primera empresa de producció d'electricitat, iniciant un camí que el portarà a ser l'impulsor d'algunes de les empreses elèctriques i de transport més grans i importants del món, implantades fonamentalment als EUA, Brasil, Mèxic i Catalunya. Entre 1887 i 1912 crea o participa en 16 empreses elèctriques i de transport, entre les quals la Somerville Electric Light Co., la Sao Paulo Railway Light and Power Co. Ltd. (1899), la Mexican Light & Power Co. (1901), la Rio de Janeiro Tramway, Light and Power Co. Ltd. (1904) o la Brazilian Traction, Light & Power Co. Ltd. (1912). A Catalunya crearà la Barcelona Traction, Light and Power (1911) i la companyia Ferrocarrils de Catalunya.
L'interès de Pearson per la producció d'energia elèctrica a Catalunya neix de la mà de l'enginyer Carles Emili Montañès i Criquillion, qui el porta a Barcelona el juliol de 1911 per explicar-li els seus projectes d'electrificació del país mitjançant la hidroelectricitat. Montañés convenç Pearson de les grans possibilitats que ofereixen els rius del Pirineu català per a la producció d'electricitat i la zona industrial de Barcelona per consumir-la. Dos mesos més tard, el setembre de 1911, Pearson crea la Barcelona Traction, Light and Power i la seva filial Regs i Força de l'Ebre, conegudes com La Canadenca, per executar el projecte. La primera acció que Pearson va fer fou visitar a Emil Rathenau per comprar-li la Companyia Barcelonina d'Electricitat, transacció que es formalitzà el 12 de gener de 1912. L'any 1912 començaran els treballs de construcció de les grans central hidroelèctrica de Talarn, que aprofita les aigües del riu Noguera Pallaresa, i de la de Seròs, al riu Segre.
Pearson mor el 7 de maig de 1915, amb 54 anys, en l'enfonsament del vaixell Lusitania davant les costes d'Irlanda, torpedinat per un submarí alemany. L'enginyer tornava de Nova York per assistir a una reunió a Londres per refinançar l'empresa després de les dificultats causades per l'esclat de la Primera Guerra Mundial.

## Referències

* ↑ «Frederick Stark Pearson». Gran Enciclopèdia Catalana. Barcelona: Grup Enciclopèdia Catalana.
* ↑ Sauer, Anne. Tufts University. Arcadia Publishing, 1 de juliol de 2001, p. 125–. ISBN 978-0-7385-0853-5.
* ↑ Capel Sáez, Horacio; Urteaga, Luis. «El triunfo de la hidroelectricidad y la expansión de "La Canadiense"». A: Las Tres Chimeneas. Implantación industrial, cambio tecnológico y transformación de un espacio urbano barcelonés. (pdf) (en castellà). Vol. 1. Barcelona: FECSA, 1994, pàgina 25 [Consulta: 11 maig 2020].

## Bibliografia

* CAPEL, Horacio (dir). Les tres xemeneies: implantació industrial, canvi tecnològic i transformació d'un espai urbà barceloní. Barcelona: FECSA, 1994.
* TARRAUBELLA MIRABET, Xavier. La Canadenca al Pallars: repercussions socioeconòmiques de la construcció de l'embassament de Sant Antoni a la Conca de Tremp (1910-1920). 2a Edició. Tremp: Garsineu Edicions, 2011.

## Enllaços externs

* En guàrdia! 49 - La Barcelona Traction Light and Power Arxivat 2014-03-19 a Wayback Machine. (català)